Dra só grimering saam met 'n masker | Maroela Media
Dra só grimering saam met 'n masker
Ons almal het dit al gesien – daardie smeersel onderlaag of lipstiffie wanneer jy jou masker afhaal en jy wat dan met 'n rooi ken en vaal lippe vinnig badkamer toe hardloop om dit te gaan opknap.
Daar is niks wat ons kan doen omtrent die feit dat ons ten alle tye maskers moet dra nie, maar ons kan wel ons grimeringroetine verander om by dié vereiste aan te pas.
Dit is die beste om sover as moontlik geen grimering onder jou gesigmasker te dra nie, om te voorkom dat jou masker jou velprobleme gee. Maar as jy vir 'n spesiale geleentheid 'n restaurant besoek of 'n belangrike vergadering by die werk het, en jy kan nie anders as om grimering te dra nie, volg gerus hierdie wenke:
Voordat jy enigiets anders doen is dit belangrik om jou vel goed voor te brei vir grimering. Omdat jou gesigmasker jou vel kan irriteer, is dit uiters belangrik om 'n gesigroom aan te wend wat jou vel goed sal hidreer.
Probeer gerus hierdie produk:
'n Basislaag (primer) wat klou
'n Goeie basislaag is uiters belangrik wanneer jy grimering onder 'n masker wil dra. 'n Goeie basislaag sal sorg dat jou onderlaag en grimering eerder aan jou vel vasklou, as wat dit na jou masker se materiaal oorgedra word.
'n Ligte onderlaag
Laat vaar voorlopig die swaar onderlaag en gebruik eerder 'n ligte een of 'n BB-room. BB-room is ook goed vir ekstra bevogtiging, wat sal help om irritasie te voorkom en jou grimering langer mooi sal hou.
Wanneer jy 'n masker dra sal 'n poeier help om te voorkom dat jou masker later met onderlaag besmeer word. Die poeier hou die onderlaag vas en sorg dat dit langer op sy plek bly.
Wend die poeier dik met 'n sponsie aan, laat "bak" dit vir 'n paar minute deur dit so dik op jou vel te los. En vee dan die orige poeier met 'n borseltjie af.
Aangesien 'n masker die een helfte van jou gesig toe maak, is dit nou die gulde geleentheid om ekstra aandag aan jou oë te gee. Speel rond met jou gunsteling-oogskadukleure en moenie vergeet van jou wimpers en wenkbroue nie!
Probeer om eerder sonder lipstiffie te gaan, want die kans is goed dat die lipstiffie op jou masker gaan beland nog voordat jy dit afhaal. Gebruik eerder 'n deursigtige lipsalf om jou lippe gesond te laat voorkom.
As jy regtig nie sonder lipstiffie wil uitgaan nie, gebruik 'n langdurige mat-lipstiffie, eerder as een met glans. Dit smeer nie so maklik aan materiaal af nie, en sal jou 'n beter kans gee om met jou gunsteling-kleur lippe by die kantoor of restaurant aan te kom.
'n Gesigsproei is 'n wonderlike ding om in jou grimeringkassie te hou. Wanneer jy klaar jou grimering aangewend het, spuit jy 'n paar spuite oor jou gesig om jou grimering in plek te hou en langer te laat mooi lyk.
Wanneer jy grimeer vir onder 'n masker, is hierdie stap uiters belangrik, omdat dit sal voorkom dat jou grimering aan jou masker afsmeer.